હવે ભારતે બલુચિસ્તાનમાં પાકિસ્તાની સૈન્યના અત્યાચાર અને માનવાધિકાર ભંગની ઘટનાઓને આંતરરાષ્ટ્રીય સ્તરે ઉઠાવી પાકિસ્તાનની દુખતી નસ દબાવી છે, ગિલગિટ-બાલ્ટિસ્તાનનો મુદ્દો પણ ઉઠાવાયો છે. આજે પાકિસ્તાનને સરહદ પર તેની તમામ હરકતોનો એવો જ જવાબ અપાય છે. ભારતમાં જાસૂસી કરતાં પાકિસ્તાની દૂતાવાસનો કર્મચારી પકડાયા પછી જાસૂસીના એક નેટવર્કનો પર્દાફાશ થયો છે. આ ઘટનાને પગલે પાકિસ્તાની દૂતાવાસના કર્મચારીઓ પર નજર રાખવાનું અનિવાર્ય બન્યું છે. ભારતમાં પાકિસ્તાની દૂતાવાસના કર્મચારીઓને જે સુવિધાઓ અને સ્વતંત્રતા મળે છે એવી છૂટછાટ પાકિસ્તાનમાં ભારતીય હાઈ કમિશનના કર્મચારીઓને મળતી નથી એવી વાત પાકિસ્તાન ખાતેના ભારતના એક પૂર્વ રાજદૂતે જ કરી છે. ભારતમાં ત્રાસવાદી હુમલા સહિતની પાકિસ્તાનની તમામ ભારતવિરોધી હરકતો સહન કરવાના દિવસો ખતમ થયા છે. પાકિસ્તાનને હવે તેની તમામ હરકતો સામે એવા જ પ્રહાર કરીને તેને ચોટ પહોંચાડવામાં આવે એ જરૂરી છે. પાકિસ્તાનનાં અડપલાં વર્ષો સુધી સહન કરતા રહેવાથી ભારતની ઇમેજ બહુ ખરાબ બની છે. પાકિસ્તાનને જવાબ મળતો થયો છે એ મોટું પરિવર્તન છે અને પ્રત્યક્ષ યુદ્ધ કરતાં પણ આ નીતિ વધુ કારગર નિવડવાની શક્યતા છે.